पोखरामा आईटीएफ जे–३० टेनिस प्रतियोगिता सुरु, ११ देशका १ सय ११ खेलाडी सहभागी 
आईटीएफ वर्ल्ड टेनिस टूर अन्तर्गत जे–३० टेनिस प्रतियोगिता सोमबारदेखि पोखरामा सुरु भएको छ । कास्की जिल्ला टेनिस संघको आयोजनामा पोखरा रंगशाला टेनिस कोर्टमा ११ देशका १ सय ११ खेलाडी सहभागी छन् ।
(पोखरा) — आईटीएफ वर्ल्ड टेनिस टूर अन्तर्गत जे–३० टेनिस प्रतियोगिता सोमबारदेखि पोखरामा सुरु भएको छ । कास्की जिल्ला टेनिस संघको आयोजनामा पोखरा रंगशाला टेनिस कोर्टमा ११ देशका १ सय ११ खेलाडी सहभागी छन् ।यसअघि शनिबारदेखि छनोट खेल सुरु भएको थियो भने सोमबारबाट मेन ड्रका खेल सुरु भएका हुन् । ब्वाइज सिंगलतर्फ भएको प्रतियोगिताको उद्घाटन खेलमा एलेक्जे सिभइवले भारतका एस पन्चाछरीलाई ६–०, ५–० (रिटायर्ट हर्ट)मा, भारतका प्रनिल शर्माले नेपालका निहाल जंगबहादुर थापालाई ६–४, ६–१ ले, अमेरिकाका आरब सम्राट हाडाले भारतका सौर्य भारद्वाजलाई ६–२, ६–१ ले, भारतका अनिकेत बेन्करटामनले जापानका इपे माट्सुसिमालाई ६–३, ६–१ ले, नेपालका प्रणव मानन्धरले भारतका आहन सेट्टीलाई ६–४, ६–२ ले, नेपालकै आर्यन गिरीले भारतका आयन सेट्टीलाई ७–५, ६–२ ले पराजित गर्दै दोस्रो चरणमा स्थान बनाए ।भारतका आरब बर्माले क्यानडाका जसराज सिंह जगदेवलाई ६–७, ६–१ र ६–२ ले, जापानका रिकु हिगासीले भारतका डिगान्त एमलाई ६–४, २–६ र ६–० ले तथा नेपालका आयुषमान हजुर घलेले भारतका दक्ष कुक्रेटीलाई ६–३, ६–४ ले पराजित गरे । गर्ल्स सिंगलतर्फ भारतकी यासिका सोकिनले नेपालकी सुनिरा थापालाई ६–१ ,६–१ ले पराजित गरिन् ।दुई सातासम्म चल्ने प्रतियोगितामा पुरुषतर्फ क्वालिफाइङ र मेन ड्र गरी ६४ खेलाडी सहभागी छन् । महिलातर्फ विभिन्न राष्ट्रका ४७ खेलाडीको सहभागिता छ । पुरुषतर्फ भारतका ४४, रसियाका १, अमेरिकाका २, जापानका ४, नेपालका १०, क्यानडा, चीन र श्रीलंकाका १–१ खेलाडीले भाग लिएका छन् । महिलातर्फ भारतका ३०, नेपालका ७, जापान, थाइल्यान्ड, अमेरिका, नर्वे, काजकिस्तानका १–१ खेलाडी सहभागी छन् । प्रतियोगितामा विजेता खेलाडीले ३० अंक, उपविजेताले १८, सेमिफाइनलिस्टले ९, क्वाटरफाइनलिस्टले ५ र राउन्ट अफ सिक्सटिन पुग्नेले आईटीएफको २ अंक पाउने प्रतियोगिताका टेक्निकल डाइरेक्टर अजय विष्टले बताए । आयोजक संघका अध्यक्ष लोकबहादुर गुरुङका अनुसार खेलाडी, प्रशिक्षक तथा अभिभावक सहित झण्डै ३ सयजना पाहुना प्रतियोगिता अवधिभर २ साताका पोखरा बस्ने छन् । खेलसँगै पोखराको पर्यटन प्रवर्द्धन समेत गरेको उनले बताए । प्रतियोगिताको उद्घाटन गण्डकी प्रदेशकी सामाजिक विकास मन्त्री सुशिला सिंखडाले गरेकी थिइन् । 